EESTI ADVOKATUURI JUHATUS

ISTUNGI PROTOKOLL

23. märts 2021. a nr 8

Tallinn

**Väärtpaberite registrist õigusteenuse osutamiseks vajalike andmete saamisest**

Viimasel ajal on sagenenud juhtumid, kus vandeadvokaadil on õigusteenuse osutamiseks vajalike andmete väärtpaberite registrist saamisel esinenud tõrkeid. Vaatamata viitamisele AdvS § 40 lõikele 2, § 41 lõike 1 punktile 2 ning § 41 lõike 1 punktile 4, nõutakse andmete saamiseks õigustatud huvi põhjendamist. EVKS § 7 lõige 3 loetleb isikud, kel on EVKS § 5 lõikes 4 ja § 51 lõikes 4 sätestatud andmetega tutvumise õigus ilma õigustatud huvi põhjendamata. EVKS advokaate otsesõnu ei nimeta, kuigi andmete saamise õigus tuleneb AdvS § 41 lõike 1 punktist 4.

Õigusteenuse osutamisest lähtuvalt ei tule üldjuhul kõne alla väärtpaberite registrile asja osas detailse info edastamine ning alati ei ole mõeldav emitendi poole pöördumine, nii nagu register vastuseks advokaatide päringutele tihtipeale vastab.

Hetkel on väärtpaberite registriga saavutatud kokkulepe, et vandeadvokaatidele siiski väljastatakse õigusteenuse osutamiseks vajalikke andmeid, mh aktsionäride/osanike nimekirju kui ka pantide andmeid. Selleks tuleb registrist väljavõtte tellimisel arvesse võtta ja juhinduda järgmisest:

* päringu saab teha ja vastuse väljastab register ainult vandeadvokaadile, st taotluse peab olema allkirjastanud vandeadvokaat;
* päringus peab alusena olema viidatud kas EVKS § 7 lõikele 1 või 2 või AdvS § 41 lõike 1 punktile 4;
* registripidaja ei küsi advokaadi kliendi isiku, tehingu vmt kohta, kuna advokaat nimetatud infot avalikustada ei saa.

Õigusselguse ja õigusteenuse osutamise kindluse huvides teeb juhatus Justiitsministeeriumile ettepaneku kliendisaladuse kaitse eelnõu raames täiendada EVKS § 7 lõiget 3 viisil, mis annab ka advokaadile õiguse EVKS § 5 lõikes 4 ja § 51 lõikes 4 sätestatud andmetega tutvumiseks.

**Juhatus**

**O T S U S T A S:**

**Teha Justiitsministeeriumile ettepanek EVKS § 7 lõike 3 täiendamiseks viisil, mille kohaselt on ka vandeadvokaadil EVKS § 5 lõikes 4 ja § 51 lõikes 4 sätestatud andmetega tutvumise õigus ilma õigustatud huvi põhjendamata.**